Udkast til AFGØRELSE TRUFFET AF DET BLANDEDE EØS-UDVALG om ændring af bilag XXI (statistikker) til EØS-aftalen - Udkast til Fællesskabets fælles stillingtagen

(forelagt af Kommissionen)

BEGRUNDELSE

1. Med henblik på at garantere retssikkerheden og homogenitet på det retlige område udarbejder Det Blandede EØS-udvalg al relevant fællesskabslovgivning i EØS-aftalen, så snart denne foreligger.

2. Det Blandede EØS-udvalg bør derfor vedtage vedlagte afgørelse om ændring af bilag XXI til EØS-aftalen ved tilføjelse af nylig vedtaget fællesskabslovgivning på området for statistikker. Afgørelsen vedrører:

398 R 1172: Rådets forordning (EF) nr. 1172/98 af 25. maj 1998 om statistisk registrering af vejgodstrafikken (EFT L 163 af 6.6.1998, s. 1).

3. Forslaget omfatter en tilpasning for EØS- EFTA-staterne.

4. Artikel 1, stk. 3, litra a), i Rådets forordning (EF) nr. 2894/94 om visse gennemførelsesbestemmelser til EØS-aftalen bestemmer, at Rådet fastlægger Fællesskabets holdning til afgørelser om udvidelse af Fællesskabets lovgivning med væsentlige ændringer.

5. Rådet anmodes om at godkende vedlagte udkast til afgørelse, som skal træffes af Det Blandede EØS-udvalg. Kommissionen håber at kunne fremføre Fællesskabets holdning i Det Blandede EØS-udvalg i maj 2002.

Udkast til AFGØRELSE TRUFFET AF DET BLANDEDE EØS-UDVALG om ændring af bilag XXI (statistikker) til EØS-aftalen

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 98, og

ud fra følgende betragtninger:

(1) Bilag XXI til aftalen blev ændret ved afgørelse nr. .../... truffet af Det Blandede EØS-udvalg den ... [1].

[1] EFT L ...

(2) Rådets forordning (EF) nr. 1172/98 af 25. maj 1998 om statistisk registrering af vejgodstrafikken [2] skal indarbejdes i aftalen.

[2] EFT L 163 af 6.6.1998, s. 1.

(3) Forordning (EF) nr. 1172/98 ophæver med virkning fra den 1. januar 1999 Rådets direktiv 78/546/EØF af 12. juni 1978 om statistisk registrering af vejgodstrafikken inden for rammerne af en regional statistik [3] med senere ændringer, som er indarbejdet i aftalen, og som derfor bør udgå af aftalen.

[3] EFT L 168 af 26.6.1978, s. 29.

(4) Kommissionens forordning (EF) nr. 2691/1999 af 17. december 1999 om gennemførelsesbestemmelser til Rådets forordning (EF) nr. 1172/98 om statistisk registrering af vejgodstrafikken [4] skal indarbejdes i aftalen -

[4] EFT L 326 af 18.12.1999, s. 39.

TRUFFET FØLGENDE AFGØRELSE:

Artikel 1

Bilag XXI til aftalen ændres således:

1. Følgende indsættes efter punkt 7c (Rådets direktiv 95/57/EF):

'7d. 398 R 1172: Rådets forordning (EF) nr. 1172/98 af 25. maj 1998 om statistisk registrering af vejgodstrafikken (EFT L 163 af 6.6.1998, s. 1), ændret ved:

- 399 R 2691: Kommissionens forordning (EF) nr. 2691/1999 af 17. december 1999 (EFT L 326 af 18.12.1999, s. 39).

Forordningens bestemmelser gælder i forbindelse med aftalen med følgende tilpasninger:

(a) Artikel 5, stk. 3, andet led, erstattes af følgende:

"Den første meddelelse skal dække det første kvartal af 2002."

(b) Island fritages for at meddele de data, der kræves ved denne forordning.

(c) Liechtenstein skal meddele de data, der kræves ved denne forordning, men metoderne for indsamlingen af data skal i henhold til Eurostat tilpasses landets strukturelle særpræg med hensyn til vejtransport. Således kan Liechtenstein navnlig meddele data, der kun vedrører køretøjer, som regelmæssigt udfører vejgodstransport inden for EØS-staternes område.

(d) Den første meddelelse af data for Liechtenstein skal fremsendes i første kvartal af 2003.'

2. Teksten i punkt 5 udgår.

Artikel 2

Teksterne til forordning (EF) nr. 1172/98 og 2691/1999 på islandsk og norsk, som offentliggøres i EØS-tillægget til De Europæiske Fællesskabers Tidende, er autentiske.

Artikel 3

Denne afgørelse træder i kraft den [...], forudsat at Det Blandede EØS-udvalg har modtaget alle fornødne meddelelser i henhold til aftalens artikel 103, stk. 1 [5].

[5] [Ingen forfatningsmæssige krav angivet.] [Forfatningsmæssige krav angivet.]

Artikel 4

Denne afgørelse offentliggøres i De Europæiske Fællesskabers Tidendes EØS-afsnit og EØS-tillæg.

Udfærdiget i Bruxelles, den ..

På Det Blandede EØS-udvalgs vegne

Formand

Sekretærer for Det Blandede EØS-udvalg